Iуэху зехьэкIэхэмкIэ зэдогуашэ
УФ-м и Президентым и жэрдэмкIэ 20I5 гъэм Сочи къалэм къыщызэIуахауэ щыта «Сириус» егъэджэныгъэ центрыр зиужьу, ехъулIэныгъэфIхэр зэригъэгъуэту мэлажьэ. «Талантымрэ ехъулIэныгъэмрэ» фондым игъэлажьэ а IуэхущIапIэм щекIуэкI лэжьыгъэхэр хуэунэтIащ сабий зэчиифIэхэм ябгъэдэлъ зэфIэкIхэм адэкIи зегъэужьыным, щIэныгъэфI зрагъэгъуэтынымкIэ дэIэпыкъуэгъу яхуэхъуным.
Илъэс еханэ хъуауэ лажьэ центрым Iуэху зехьэкIэфIхэр щыщыIэщ икIи абы и лъэныкъуэкIэ бгъэдэлъ къулеягъымкIэ ядэгуэшэфынущ къэралым и курыт школхэм. «Сириус»-м и унафэщI Шмелёвэ Еленэ зэрыжиIэмкIэ, IуэхущIапIэр хьэзырщ и Iуэху зехьэкIэ пашэхэм нэгъуэщI еджапIэхэм зыщригъэужьыну. Апхуэдэ жэрдэмыр диIыгъыу, УФ-м ЕгъэджэныгъэмкIэ и министерствэм зэхигъэуващ федеральнэ программэ щхьэхуэ. Абы ипкъ иткIэ къэралым щылажьэ курыт школ псоми зыщебгъэубгъуфынущ нэхъ еджапIэ пэрытхэм лэжьыгъэр къызэрыщызэрагъэпэщ мардэхэм.
«Сириус»-м и къудамэхэр мы зэманым къыщызэIуах УФ-м хыхьэ щIыналъэ куэдым. Апхуэдэ IуэхущIапIэхэм ящыщ, къапщтэмэ, Къэбэрдей-Балъкъэрым щылажьэ «ДыгъафIэ къалэм» къыщызэIуаха «Антарес» щIыналъэ егъэджэныгъэ центрыр. IуэхущIапIэм илъэсым хуэзэу ныбжьыщIэ миным нэсым щадолажьэ. «ЩIэныгъэ», «Гъуазджэ», «Спорт», нэгъуэщI унэтIыныгъэхэмкIи сабийхэм зыщрагъэужь «Антарес»-м щIэх-щIэхыурэ щызэхашэ щIэныгъэ зэмылIэужьыгъуэхэмкIэ еджэныгъэхэр, курсхэр, зэпеуэхэр. Сабий зэчиифIэхэм зэрадэлэжьапхъэ программэ хэхахэм тету къызэгъэпэщащ а Iуэхухэм яфIэфIу хэтщ ди республикэм и курыт школ зэмылIэужьыгъуэхэм я еджакIуэхэр. 
- Ди егъэджэныгъэ центрым мы зэманым щедгъэкIуэкI лэжьыгъэхэм ящыщ куэдкIэ къыддэгуэшащ «Сириус»-р. А IуэхущIапIэм Интернетым щиIэ плIанэпэм IэмалыфIхэр къыдет курс зэмылIэужьыгъуэхэр зэпыIудзауэ едгъэкIуэкIыну, ди дерсхэр егъэджакIуэ цIэрыIуэхэм тхурагъэкIуэкIыну, - жеIэ «Антарес»-м и пашэ Джаппуевэ Тамарэ. – Апхуэдэ щIыкIэхэм тету къызэдогъэпэщ икIи идогъэкIуэкI урысейпсо олимпиадэхэри.
ЖЫЛАСЭ Маритэ.
